Britania arrin marrëveshje për Brexit me BE-në 
Marrëveshja duhet të miratohet nga Parlamenti Britanik dhe ai Evropian
Britania e Madhe dhe Bashkimi Evropian arritën marrëveshje të re, në ditën e parë të një samiti të Bashkimit Evropian në Bruksel, duke hapur rrugën që Britania të largohet nga familja më e madhe evropiane në fund të muajit të ardhshëm. Megjithatë, Brexit-i nuk pritet të ndodhë shpejt, pasi Kryeministri britanik Boris Johnson po përballet me një betejë të vështirë për të bindur anëtarët e parlamentit në Londër të miratojnë marrëveshjen. Zakonisht negociatat në Bruksel zgjasin deri natën vonë. Prandaj, të gjithë u habitën kur panë në podium Presidentin e Komisionit Evropian, Jean-Claude Juncker, pasditen e së enjtes. Për kryeministrin britanik ky është përparim drejt Brexitit. Megjithatë, premtimi i zotit Johnson për dalje me çdo kusht nga BE-ja më 31 tetor, mund të dështojë, pasi duhet të miratohet nga parlementi britanik dhe ai evropian. Anëtarët e parlamentit britanik kanë seancë këtë të shtunë, për herë të parë nga viti 1982. Marrëveshja u arrit fal disa ndryshimeve në projekt-marrëveshje. Pakti i ri parasheh që Irlanda e Veriut të jetë pjesë e Mbretërisë së Bashkuar por do të funksionojë me ligjet e BE-s, gjë që do të shmangte kontrollet kufitare. Por Partia e Unionit Demokratik ka refuzuar çdo llojë marrëveshje që e trajton Irlandën e Veriut ndryshe nga pjesa tjetër e Mbretërisë së Bashkuar. Për kryeministrin Johnson, votat e kësaj partie janë vendimtare sepse të gjitha partitë e tjera opozitare kanë deklaruar se do të votojnë kundër. Presidenti i Komisionit Evropian, ka paralajmëruar se BE-ja nuk do të zgjasë afatin për Brexitin. Shpejtësia e arritjes së marrëveshjes në Bruksel, tregon vullnetin e BE-së që Brexit të kalojë lehtësisht. Por zotin Johnson e presin shumë pengesa pasi të kthehet në Britani, në atë që po quhet si e Shtuna e Madhe në parlament.